Návrh na určenie gestorských ústredných orgánov štátnej správy zodpovedných za transpozíciu smerníc  a vypracovanie tabuliek zhody k návrhom slovenských všeobecne záväzných právnych predpisov 

Predložený materiál predstavuje piatu aktualizáciu pôvodného gestorstva smerníc prijatého uznesením vlády SR č. 962 z 10. októbra 2001, s aktualizáciami uskutočnenými uzneseniami vlády SR č. 780 z 10. júla 2002, č. 1232 z 13. novembra 2002, č. 246 z 2. apríla 2003 a č. 983 zo 14. októbra 2003. Návrh svojou povahou zohľadňuje potrebu poskytnúť navrhovateľom právnych predpisov efektívny nástroj dávajúci prehľad o najnovšie prijatých smerniciach a rámcových rozhodnutiach uverejnených v Úradnom vestníku Európskej únie a určuje zodpovednosť za transpozíciu dotknutých právnych aktov podľa rozdelených kompetencií medzi ústrednými orgánmi štátnej správy do slovenských právnych predpisov a za notifikáciu všeobecne záväzných právnych predpisov preberajúcich smernice do slovenského právneho poriadku. 
	
Smernice predstavujú záväzné právne akty vo vzťahu k členským štátom, pre ktoré sú určené, a to vzhľadom na cieľ, ktorý sa má dosiahnuť. Vnútroštátne orgány majú ponechané na výber, aké formy a spôsoby zvolia na dosiahnutie sledovaného výsledku. Aby sa ciele obsiahnuté v smerniciach  mohli aplikovať v každodennom živote, je potrebné prebrať celú záväznú časť smernice do vnútroštátneho práva. Smernice je potrebné transponovať takým spôsobom a do takých vnútroštátnych všeobecne záväzných právnych predpisov, aby bola zabezpečená účinná implementácia práva obsiahnutého v smernici, a tiež aby boli zabezpečené požiadavky princípu právnej istoty, právnej ochrany a vymožiteľnosti práva.

Rámcové rozhodnutia prijímané podľa čl. 34, ods. 2, písm. b) Zmluvy o Európskej únii sú ponímané rovnako ako smernice s výnimkou nemožnosti nadobudnutia priameho účinku. Účelom rámcových rozhodnutí je stanoviť právny základ pre zbližovanie právnych predpisov členských štátov v oblasti policajnej a justičnej spolupráce v trestných veciach. Súčasťou materiálu je preto aj rámcové rozhodnutie, ktorého gestorstvo sa určuje v rámci negociačnej kapitoly 24 – Spolupráca v oblasti spravodlivosti a vnútra.      	

Gestor zodpovedá za zabezpečenie celkovej transpozície smernice a rámcového rozhodnutia v náležitej súčinnosti s tými dotknutými ústrednými orgánmi štátnej správy, ktorých sa transpozícia nejakým spôsobom dotýka. Zodpovedá za vypracovanie a predloženie návrhu slovenského právneho predpisu, v ktorom sa transpozícia smernice a rámcového rozhodnutia vykoná. Zároveň zodpovedá za vypracovanie tabuliek zhody k smerniciam. Rovnakú zodpovednosť má aj spolupracujúci ústredný orgán štátnej správy.

Po pristúpení Slovenskej republiky k Európskej únii gestor zodpovedá za plnenie záväzkov, ktoré Slovenskej republike vyplynú zo Zmluvy o pristúpení Slovenskej republiky k Európskej únii podľa čl. 7 ods. 2 Ústavy SR, ako aj za notifikáciu právneho predpisu transponujúceho smernicu  Komisii Európskych spoločenstiev.

Primárne zodpovedným gestorom je to ministerstvo alebo iný ústredný orgán štátnej správy, do ktorého pôsobnosti patrí prevažný rozsah úpravy záväznej časti príslušnej smernice a rámcového rozhodnutia, určený na transpozíciu, v zmysle kompetencie určenej zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Spolupracujúci rezort je spolugestorom zodpovedným za náležitú transpozíciu smernice v tej časti, za ktorú je vecne príslušný.

Systematika návrhu gestorstva
	Návrh na určenie gestorstva je spracovaný podľa jednotlivých negociačných kapitol. Predmetom určenia gestorstva sa stali tie smernice, ktoré boli vydané orgánmi ES/EÚ v časovom horizonte od poslednej aktualizácie, t. j. v rozmedzí  od 22. 8. 2003 do 31. 1. 2004  (celkovo ide o 57 smerníc), a tiež 1 rámcové rozhodnutie vydané Radou EÚ. 

 	V návrhu nie sú obsiahnuté negociačné kapitoly 2, 4, 6, 8, 11, 12, 15, 16, 17, 18, 19, 20, 21, 23, 25, 26, 27, 28, 29, 30, keďže v hodnotenom období v týchto kapitolách neboli prijaté žiadne smernice ani rámcové rozhodnutia.  

Určenie gestorstva smerníc schválených uznesením vlády SR je pre gestora a spolupracujúci rezort záväzné. Výmena gestora je možná len po vzájomnej dohode dotknutých rezortov a písomnom oznámení takejto dohody sekcii Inštitút pre aproximáciu práva ÚV SR, ktorý následne vyznačí predmetnú zmenu v gestorstve smerníc i v databáze predbežnej notifikácie.  

Samotné termíny transpozície smerníc a rámcových rozhodnutí sú určené vo väzbe na termíny účinnosti/transpozície smerníc a rámcových rozhodnutí platné pre členské štáty Európskej únie, avšak s prihliadnutím na záväzky SR v jednotlivých kapitolách a v Akte o podmienkach pristúpenia a na samotné pristúpenie Slovenskej republiky k Európskej únii 1. mája 2004. Vo vzťahu k smerniciam prijatým v roku 2003, ako aj k rámcovým rozhodnutiam, je s ohľadom na vyššie uvedené všeobecný termín transpozície až na výnimky stanovený podľa termínov záväzných pre členské štáty EÚ, keďže od 1. mája 2004 bude SR členským štátom EÚ so všetkými právami a povinnosťami vyplývajúcimi z členstva. Pri plnení transpozičnej povinnosti však musí brať predkladateľ právneho predpisu do úvahy dĺžku legislatívneho procesu, keďže termín transpozície smernice znamená konečný termín, dokedy musí byť slovenský právny predpis platný a účinný a  transpozícia smernice  musí byť riadne  notifikovaná. 

Uvedené smernice budú transponované v časovom horizonte po vstupe do EÚ, takže povinnosti SR ako členského štátu bude treba splniť v časových horizontoch na to určených rovnako ako pre členské štáty. Nesplnenie tejto úlohy by predstavovalo aj priame porušenie článku 54 Aktu o podmienkach pristúpenia SR k EÚ, v dôsledku čoho by Komisia Európskych spoločenstiev mohla použiť ochranné opatrenia alebo žalovať členský štát na Súdnom dvore Európskych spoločenstiev podľa článku 226 Zmluvy o založení ES.